Priekšlikums PADOMES LĒMUMS par Savienības nostāju, kas jāpieņem Asociācijas padomē, kura izveidota ar Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses, attiecībā uz Asociācijas padomes reglamenta un Asociācijas komitejas reglamenta pieņemšanu, divu specializētu apakškomiteju izveidi un atsevišķu Asociācijas padomes pilnvaru deleģēšanu Asociācijas komitejas sastāvam, kas atbild par tirdzniecības lietām /* COM/2014/0587 final - 2014/0273 (NLE) */





PASKAIDROJUMA RAKSTS 1. PRIEKŠLIKUMA KONTEKSTS / VISPĀRĪGA INFORMĀCIJA Pievienotais priekšlikums ir uzskatāms par juridisku instrumentu, ar ko tiek apstiprināta Savienības nostāja, ko paredzēts pieņemt Asociācijas padomē (kura izveidota ar Asociācijas nolīgumu (turpmāk “nolīgums”) starp Eiropas Savienību un Moldovas Republiku) attiecībā uz Asociācijas padomes reglamenta un Asociācijas komitejas reglamenta pieņemšanu, divu specializētu apakškomiteju izveidi un atsevišķu Asociācijas padomes pilnvaru deleģēšanu Asociācijas komitejas sastāvam, kas atbild par tirdzniecības lietām. ES un Moldovas Republika 2010. gada janvārī sāka sarunas par vispusīgu un vērienīgu asociācijas nolīgumu. Savukārt 2012. gada februārī tika sāktas ES un Moldovas Republikas sarunas attiecībā uz asociācijas nolīguma galveno sastāvdaļu – sadaļu par padziļinātu un visaptverošu brīvās tirdzniecības zonu (DCFTA). Eiropas Savienība un Moldovas Republika 2013. gada 29. novembrī parafēja nolīguma tekstu. Asociācijas nolīgums ir vispilnīgākais šāda veida nolīgums, par kādu ES jebkad ir veikusi sarunas, it īpaši attiecībā uz tirdzniecības un ekonomisko integrāciju, kas ir daudz vairāk nekā tikai tirgus atvēršana. Asociācijas nolīguma mērķis ir paātrināt Moldovas Republikas un ES politisko un ekonomisko attiecību padziļināšanu, kā arī izraudzītās jomās veicināt (it īpaši līdz ar DCFTA izveidi) Moldovas Republikas pakāpenisku ekonomisko integrāciju ES iekšējā tirgū. Padome 2014. gada 16. jūnijā pieņēma lēmumu[1] par to, lai Eiropas Savienības un Eiropas Atomenerģijas kopienas un to dalībvalstu vārdā parakstītu un provizoriski piemērotu atsevišķus noteikumus, tostarp par padziļinātu un visaptverošu brīvās tirdzniecības zonu (DCFTA), Asociācijas nolīgumā, kas noslēgts starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses. Pēcāk nolīgums tika parakstīts Briselē piektdien, 2014. gada 27. jūnijā, Eiropadomes sanāksmes ietvaros. Moldovas Republika nolīgumu ratificēja 2014. gada 2. jūlijā un līdztekus Eiropas Savienībai vēl tajā pašā mēnesī noslēdza nepieciešamās paziņošanas procedūras. Līdz ar to saskaņā ar nolīguma 464. pantu atsevišķi tā noteikumi (kas minēti Padomes 2014. gada 16. jūnija lēmuma par to, lai parakstītu un provizoriski piemērotu nolīgumu ar Moldovas Republiku, 4. pantā) no 2014. gada 1. septembra līdz to ratificēšanai ES dalībvalstīs tiek piemēroti provizoriski. Provizoriskā piemērošana ir paredzēta, lai nodrošinātu līdzsvaru starp savstarpējām ekonomiskajām interesēm un kopīgajām vērtībām, un ņemot vērā ES un Moldovas Republikas kopējo vēlmi sākt attiecīgo nolīguma daļu īstenošanu un izpildi, lai vēl pirms nolīguma noslēgšanas sekmētu reformu drīzāku ietekmi nozarēm nozīmīgos jautājumos. 2. SARUNU REZULTĀTI Nolīguma ar Moldovas Republiku VII sadaļā ir paredzēta institucionāla sistēma, kas ir nepieciešama nolīguma pienācīgai darbībai un īstenošanai. Ar nolīguma 434. panta 1. punktu ir izveidota Asociācijas padome ministru līmenī, kas pārrauga un uzrauga nolīguma piemērošanu un īstenošanu. Saskaņā ar nolīguma 437. panta 1. punktu ir izveidota arī Asociācijas komiteja, kas sagatavo Asociācijas padomes sanāksmes un apspriedes, attiecīgā gadījumā īsteno Asociācijas padomes lēmumus un kopumā nodrošina asociācijas attiecību nepārtrauktību un nolīguma pienācīgu darbību. Asociācijas padome (un Asociācijas komiteja) var nolemt izveidot jebkādu citu specializētu apakškomiteju vai struktūru, kas var līdzēt tai veikt tās pienākumus; tā nosaka šādu apakškomiteju vai struktūru pienākumus, uzdevumus un darba kārtību. Turklāt Asociācijas padome ir pilnvarota grozīt vai atjaunināt nolīguma pielikumus (sk. nolīguma 436. panta 3. punktu). Tā var deleģēt Asociācijas komitejai jebkuras savas pilnvaras, tostarp pilnvaras pieņemt juridiski saistošus lēmumus (sk. nolīguma 438. panta 2. punktu). Asociācijas komiteja tiekas specializētā sastāvā, lai risinātu visus jautājumus saistībā ar V sadaļu (Tirdzniecība un ar tirdzniecību saistīti jautājumi). Nolīguma daļā, kas attiecas uz DCFTA, ir paredzēts izveidot speciālas apakškomitejas attiecībā uz sanitāriem un fitosanitāriem pasākumiem, muitu, ģeogrāfiskās izcelsmes norādēm, kā arī tirdzniecību un ilgtspējīgu attīstību, lai līdzētu Asociācijas komitejas sastāvam, kas atbild par tirdzniecības lietām, veikt savus pienākumus. Ir paredzēti arī pilsoniskās sabiedrības un parlamentārās sadarbības forumi. Lai nodrošinātu to, ka nolīguma daļa attiecībā uz DCFTA tiek īstenota vienmērīgi un laikus (it īpaši attiecībā uz vairāku ar tirdzniecību saistītu nolīguma pielikumu atjaunināšanu vai grozīšanu), tiek ierosināts šādas Asociācijas padomes pilnvaras deleģēt Asociācijas komitejas sastāvam, kas atbild par tirdzniecības lietām. Šāda deleģēšana nodrošinās nepieciešamo saikni starp tehniska rakstura diskusijām šajā komitejā, kā īstenot tirdzniecības jomā uzņemtās saistības, tostarp tādas, kas attiecas uz Moldovas Republikas īstenoto tiesību aktu tuvināšanu ES acquis, un radīs apstākļus, kas nepieciešami, lai laikus veiktu attiecīgas sekojumdarbības. Lai noslēgtu institucionālās sistēmas izveidi un lai dotu iespēju ekspertu līmenī diskutēt par galvenajām jomām, uz kurām attiecas nolīguma provizoriskā piemērošana, tiek ierosināts izveidot divas apakškomitejas ar šādu attiecīgu nosaukumu: 1) Tieslietu, brīvības un drošības apakškomiteja, 2) Ekonomikas un citu nozaru sadarbības apakškomiteja. Apakškomiteju izveides nolūks ir pievērst galveno uzmanību tēmām, kurās tiek sagaidīti konkrēti rezultāti, nevis vairākus gadus pēc kārtas katrā ziņā aptvert vienu un to pašu tēmu loku. Pēc pušu vienošanās vēlāk varētu tikt izveidotas papildu apakškomitejas. Asociācijas nolīgumā ir paredzēta sadarbība daudzās nozarēs, galveno uzmanību pievēršot pamatreformu atbalstam, ekonomikas atveseļošanai un izaugsmei, pārvaldībai un nozaru sadarbībai 28 jomās, piemēram, tieslietās, enerģētikā, transportā, statistikā, vides aizsardzībā un veicināšanā, rūpniecības un mazo un vidējo uzņēmumu sadarbībā, lauksaimniecībā un lauku attīstībā, sociālajā politikā, pilsoniskās sabiedrības sadarbībā, patērētāju tiesību politikā, valsts pārvaldes reformā, izglītībā, apmācības un jaunatnes lietās, kā arī kultūras jomas sadarbībā. Visās šajās jomās pastiprināta sadarbība sākas, balstoties uz pastāvošo sistēmu – gan divpusējo, gan daudzpusējo – ar mērķi panākt sistemātiskāku dialogu, kā arī informācijas un paraugprakses apmaiņu. Galvenais nodaļās par nozaru sadarbību ir vispusīgs izklāsts par pakāpenisku [regulējuma] tuvināšanu attiecīgajiem ES acquis, kas izklāstīti nolīguma pielikumos. Konkrēti laika grafiki Moldovas Republikas veiktai [regulējuma] tuvināšanai atsevišķām ES acquis daļām un to īstenošanai dos iespēju mērķtiecīgi ievirzīt nepārtrauktu sadarbību un uz tiem tiks balstīta Moldovas Republikas iekšzemes reformu un modernizācijas programma. Jebkāds “regulārs dialogs”, kas bieži minēts nolīgumā, var aptvert visas iepriekš minētās politikas jomas. Tādējādi otrā apakškomiteja var tikties dažādos sastāvos – atbilstoši konkrētajām vajadzībām. Šis priekšlikums ir balstīts uz pieredzi, kas gūta saistībā ar partnerības un sadarbības līgumu ar Moldovas Republiku, un tā mērķis ir racionalizēt apakškomiteju struktūras darbību asociācijas nolīguma ietvaros. Gan ES, gan Moldovas Republika ir apņēmusies nolīgumu īstenot ātri un iedarbīgi. Tādēļ šā priekšlikuma mērķis ir nodrošināt, ka nolīguma institucionālā sistēma var sākt darboties pēc iespējas drīz. Lai to veicinātu, izšķiroša nozīme būs tam, ka ātri tiks īstenots Asociācijas padomes reglamenta, kā arī Asociācijas komitejas un apakškomiteju reglamenta pieņemšanas process, lai tās drīz var sākt savu darbību. Ir paredzēts pirmo Asociācijas padomes sanāksmi kopā ar Moldovas Republiku rīkot 2014. gada 20. oktobrī, kas laika ziņā sakrīt ar Ārlietu padomes sanāksmi Luksemburgā. Šis laika grafiks Moldovas Republikai ir ļoti svarīgs, jo 30. novembrī tajā tiks rīkotas vispārējās vēlēšanas. 3. PRIEKŠLIKUMA JURIDISKIE ASPEKTI Attiecībā uz Savienību pieņemšanai Asociācijas padomē (kas izveidota ar Asociācijas nolīgumu starp ES un Moldovas Republiku) paredzētās Savienības nostājas apstiprināšanas tiesiskais pamats ir Līgums par Eiropas Savienības darbību un it īpaši tā 218. panta 9. punkts. Ņemot vērā iepriekš minētos sarunu rezultātus un pamatojoties uz LESD 218. panta 9. punktu, Eiropas Komisija ierosina Padomei pieņemt lēmumu, kurā tiek apstiprināta Savienības nostāja, ko paredzēts pieņemt pirmajā ES un Moldovas Republikas Asociācijas padomē, attiecībā uz: – Asociācijas padomes reglamentu un Asociācijas komitejas reglamentu, – divu specializētu apakškomiteju izveidi, kā arī – atsevišķu Asociācijas padomes pilnvaru deleģēšanu Asociācijas komitejas sastāvam, kas atbild par tirdzniecības lietām. 2014/0273 (NLE) Priekšlikums PADOMES LĒMUMS par Savienības nostāju, kas jāpieņem Asociācijas padomē, kura izveidota ar Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses, attiecībā uz Asociācijas padomes reglamenta un Asociācijas komitejas reglamenta pieņemšanu, divu specializētu apakškomiteju izveidi un atsevišķu Asociācijas padomes pilnvaru deleģēšanu Asociācijas komitejas sastāvam, kas atbild par tirdzniecības lietām EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 218. panta 9. punktu, ņemot vērā Komisijas priekšlikumu, tā kā: (1) Asociācijas nolīguma starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses, 464. pantā ir paredzēts, ka atsevišķas nolīguma daļas tiek piemērotas provizoriski. (2) Padomes Lēmumā (2014. gada 23. jūnijs) par to, lai parakstītu un provizoriski piemērotu nolīgumu, 4. pantā ir konkretizēti atsevišķi nolīguma noteikumi, kurus ir paredzēts piemērot provizoriski. (3) Nolīguma 435. panta 2. punktā ir noteikts, ka Asociācijas padome pieņem savu reglamentu. (4) Nolīguma 435. panta 3. punktā ir noteikts, ka Asociācijas padomi pārmaiņus vada Savienības pārstāvis un Moldovas Republikas pārstāvis. (5) Nolīguma 437. panta 1. punktā ir noteikts, ka Asociācijas komiteja palīdz Asociācijas padomei veikt tās pienākumus, savukārt 438. panta 1. punktā ir noteikts, ka Asociācijas padome savā reglamentā paredz Asociācijas komitejas pienākumus un darba kārtību. (6) Nolīguma 439. panta 2. punktā ir noteikts, ka Asociācijas padome var nolemt izveidot jebkādu citu specializētu apakškomiteju vai struktūru konkrētās jomās (ja tas nepieciešams nolīguma īstenošanai), kuras var tai palīdzēt veikt tās pienākumus. (7) Asociācijas padome ir atbildīga par nolīguma piemērošanas un īstenošanas pārraudzību un uzraudzību. Asociācijas padome var deleģēt Asociācijas komitejai jebkuras savas pilnvaras, tostarp pilnvaras pieņemt juridiski saistošus lēmumus. Ir atbilstoši, ka Asociācijas padome saskaņā ar nolīguma 436. panta 3. punktu un 438. panta 2. punktu deleģē nolīguma 438. panta 4. punktā minētajam Asociācijas komitejas sastāvam, kas atbild par tirdzniecības lietām, pilnvaras atjaunināt vai grozīt šā nolīguma pielikumus, kuri attiecas uz V sadaļas (Tirdzniecība un ar tirdzniecību saistīti jautājumi) 1., 3., 5., 6. un 8. nodaļu, ciktāl šajās nodaļās nav speciālu normu par šā nolīguma pielikumu atjaunināšanu vai grozīšanu, IR PIEŅĒMUSI ŠO LĒMUMU. 1. pants 1. Ar šo tiek apstiprināta Savienības nostāja, kas ir jāpieņem Asociācijas padomē, kura izveidota saskaņā ar 434. pantu Asociācijas nolīgumā starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses, attiecībā uz: – Asociācijas padomes reglamenta un Asociācijas komitejas reglamenta pieņemšanu, – specializētu apakškomiteju izveidi un to darba uzdevumu apstiprināšanu, kā arī – atsevišķu Asociācijas padomes pilnvaru deleģēšanu Asociācijas komitejas sastāvam, kas atbild par tirdzniecības lietām, saskaņā ar Asociācijas padomes lēmumu projektiem, kas pievienoti šim lēmumam. 2. Savienības pārstāvji Asociācijas padomē ir tiesīgi bez Padomes papildu lēmuma saskaņot nelielas izmaiņas šajos lēmumu projektos. 2. pants Asociācijas padomes priekšsēdētāja, kas pārstāv Savienības pusi, pienākumus veic Savienības Augstā pārstāve ārlietās un drošības politikas jautājumos. Briselē, Padomes vārdā — priekšsēdētājs [1] OV L 260, 30.8.2014. I PIELIKUMS ES UN MOLDOVAS REPUBLIKAS ASOCIĀCIJAS PADOMES LĒMUMS Nr. 1/2014 (2014. gada …), ar ko pieņem Asociācijas padomes reglamentu un Asociācijas komitejas reglamentu ES UN MOLDOVAS REPUBLIKAS ASOCIĀCIJAS PADOME, ņemot vērā Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses (turpmāk “nolīgums”), un jo īpaši tā 434. pantu, tā kā: (1) Saskaņā ar nolīguma 464. pantu no 2014. gada 1. septembra daļu nolīguma piemēro provizoriski. (2) Nolīguma 435. panta 2. punktā ir noteikts, ka Asociācijas padome pieņem savu reglamentu. (3) Nolīguma 437. panta 1. punktā ir noteikts, ka Asociācijas komiteja palīdz Asociācijas padomei pildīt tās pienākumus, savukārt 438. panta 1. punktā ir noteikts, ka Asociācijas padome savā reglamentā paredz Asociācijas komitejas pienākumus un darba kārtību, IR PIEŅĒMUSI ŠO LĒMUMU. Vienīgais pants Ar šo pieņem Asociācijas padomes reglamentu un Asociācijas komitejas reglamentu, kas izklāstīti attiecīgi A un B papildinājumā. [Vieta/ datums] || Eiropas Savienības vārdā – Moldovas Republikas vārdā – A PAPILDINĀJUMS Asociācijas padomes reglaments ES un Moldovas Republikas Asociācijas nolīgums (DCFTA) 1. pants Vispārīgi noteikumi 1. Asociācijas padome, kas izveidota saskaņā ar 434. panta 1. punktu Asociācijas nolīgumā starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses (turpmāk “nolīgums”), veic savus pienākumus, kas paredzēti nolīguma 434. un 436. pantā. 2. Nolīguma 435. panta 1. punktā ir noteikts, ka Asociācijas padomes sastāvā ietilpst Eiropas Savienības Padomes locekļi un Eiropas Komisijas locekļi, no vienas puses, un Moldovas Republikas valdības locekļi, no otras puses. Asociācijas padomes sastāva izveidē ņem vērā konkrētos, attiecīgajā sanāksmē izskatāmos jautājumus. Vajadzības gadījumā, ja abas puses attiecīgi vienojas, Asociācijas padome tiekas valstu vai to valdību vadītāju līmenī. 3. Nolīguma 436. panta 1. punktā ir noteikts, ka, lai sasniegtu tā mērķus, Asociācijas padome ir pilnvarota pieņemt lēmumus, kas pusēm ir saistoši. Asociācijas Padome veic atbilstošus pasākumus attiecībā uz tās lēmumu īstenošanu, tostarp vajadzības gadījumā pilnvarojot konkrētas struktūras, kas izveidotas saskaņā ar šo nolīgumu, rīkoties tās uzdevumā. Asociācijas padome var arī sniegt ieteikumus. Lēmumus un ieteikumus pieņem, pusēm vienojoties, pēc attiecīgu iekšējo procedūru pabeigšanas. Asociācijas padome savas pilnvaras var deleģēt Asociācijas komitejai. 4. Šajā reglamentā “puses” nozīmē puses, kas definētas nolīguma 461. pantā. 2. pants Priekšsēdētājs Puses pārmaiņus un ikreiz 12 mēnešus ilgi veic Asociācijas padomes priekšsēdētāja pienākumus. Pirmais šāds laikposms sākas Asociācijas padomes pirmās sanāksmes dienā un beidzas tā paša gada 31. decembrī. 3. pants Sanāksmes 1. Asociācijas padome tiekas vismaz vienu reizi gadā, bet vajadzības gadījumā – papildus pēc abpusējas vienošanās. 2. Ikviena Asociācijas padomes sēde tiek rīkota pušu saskaņotā laikā. 3. Asociācijas padomes sanāksmes vismaz 30 dienas pirms sanāksmes dienas kopīgi sasauc Asociācijas padomes sekretāri, to iepriekš saskaņojot ar Asociācijas padomes priekšsēdētāju. 4. pants Pārstāvība 1. Ja Asociācijas padomes loceklis nevar apmeklēt sanāksmi, viņu var pārstāvēt cita persona. Ja Asociācijas padomes loceklis vēlas šādu pārstāvību, viņam pirms sēdes, kurā viņu paredzēts pārstāvēt, ir rakstveidā jāpaziņo priekšsēdētājam sava pārstāvja vārds un uzvārds. 2. Asociācijas padomes locekļa pārstāvis izmanto visas attiecīgā locekļa tiesības. 5. pants Delegācijas 1. Asociācijas padomes locekli var pavadīt ierēdņi/amatpersonas. Pirms katras sanāksmes sekretariāts informē priekšsēdētāju par katras puses delegācijas paredzēto sastāvu. 2. Ja puses savstarpēji vienojas, Asociācijas padome var uzaicināt pušu citu struktūru pārstāvjus vai neatkarīgus nozares ekspertus piedalīties tās sanāksmēs novērotāja statusā vai lai sniegtu informāciju par konkrētām tēmām. Puses vienojas par noteikumiem un nosacījumiem, saskaņā ar kuriem šie novērotāji var piedalīties sanāksmēs. 6. pants Sekretariāts Eiropas Savienības Padomes Ģenerālsekretariāta amatpersona un Moldovas Republikas amatpersona kopīgi darbojas kā Asociācijas padomes sekretāri. 7. pants Sarakste 1. Asociācijas padomei adresēto saraksti nosūta Savienības puses sekretāram vai Moldovas Republikas puses sekretāram, kas savukārt informē otru sekretāru. 2. Sekretariāts nodrošina sarakstes pārsūtīšanu priekšsēdētājam un vajadzības gadījumā arī pārējiem Asociācijas padomes locekļiem. 3. Sekretariāts saraksti nosūta attiecīgi Eiropas Komisijas Ģenerālsekretariātam, Eiropas Ārējās darbības dienestam, dalībvalstu pastāvīgajām pārstāvniecībām un Eiropas Savienības Padomes Ģenerālsekretariātam, kā arī Moldovas Republikas misijai Eiropas Savienībā, bet kopiju – attiecīgi ministrijai, kas Moldovas Republikā atbild par ārlietām, vai ministrijai, kas atbild par tirdzniecību un ar tirdzniecību saistītiem jautājumiem. 4. Sekretariāts Asociācijas padomes priekšsēdētāja paziņojumus Asociācijas padomes priekšsēdētāja uzdevumā nosūta adresātiem. Vajadzības gadījumā šādi paziņojumi tiek izsūtīti 3. punktā minētajiem Asociācijas padomes locekļiem. 8. pants Konfidencialitāte Ja vien puses nenolemj citādi, Asociācijas padomes sanāksmes nav atklātas. Ja viena puse iesniedz Asociācijas padomei informāciju ar norādi “konfidenciāli”, arī otra puse šādu informāciju atzīst par konfidenciālu. 9. pants Sanāksmes darba kārtība 1. Priekšsēdētājs katrai sanāksmei sagatavo pagaidu darba kārtību. Asociācijas padomes sekretāri vismaz 15 kalendārās dienas pirms sanāksmes to izsūta reglamenta 7. pantā minētajiem adresātiem. Pagaidu darba kārtībā iekļauj jautājumus, par kuriem priekšsēdētājs vismaz 21 kalendāro dienu pirms sanāksmes sākuma ir saņēmis lūgumu par iekļaušanu darba kārtībā. Ja līdz darba kārtības izsūtīšanas dienai sekretāriem nav nosūtīti attiecīgi apliecinoši dokumenti, šādus jautājumus pagaidu darba kārtībā neiekļauj. 2. Asociācijas padome katras sanāksmes sākumā pieņem darba kārtību. Ja Puses attiecīgi vienojas, darba kārtībā var iekļaut arī pagaidu darba kārtībā neiekļautus jautājumus. 3. Pēc apspriešanās ar pusēm, priekšsēdētājs, ņemot vērā konkrētā gadījuma vajadzības, var saīsināt 1. punktā minētos termiņus. 10. pants Protokols 1. Abi sekretāri kopīgi sagatavo katras sanāksmes protokola projektu. 2. Protokolā par katru darba kārtības jautājumu parasti tiek norādīti: a) Asociācijas padomei iesniegtie dokumenti; b) paziņojumi, kuru iekļaušanu ir lūdzis kāds no Asociācijas padomes locekļiem; c) jautājumi, par kuriem puses ir vienojušās, tostarp, piemēram, pieņemtie lēmumi un saskaņotie paziņojumi un secinājumi. 3. Protokola projektu apstiprināšanai Asociācijas padomē iesniedz 20 kalendāro dienu laikā pēc katras attiecīgās Asociācijas padomes sanāksmes. Protokolu apstiprina 45 kalendāro dienu laikā pēc attiecīgās Asociācijas padomes sanāksmes. Pēc protokola apstiprināšanas to paraksta priekšsēdētājs un abi sekretāri. Ikvienam reglamenta 7. pantā minētajam adresātam nosūta apliecinātu kopiju. 11. pants Lēmumi un ieteikumi 1. Asociācijas padome pieņem lēmumus un sniedz ieteikumus, pusēm savstarpēji vienojoties. Ikvienu lēmumu un ieteikumu paraksta Savienība un Moldovas Republika. 2. Ja puses attiecīgi vienojas, Asociācijas padome var pieņemt lēmumus vai sniegt ieteikumus arī rakstveida procedūrā. Šajā nolūkā Asociācijas padomes priekšsēdētājs saskaņā ar reglamenta 7. pantu priekšlikuma tekstu rakstveidā nosūta tās locekļiem, norādot termiņu, kas nav īsāks par 21 kalendāro dienu, kurā locekļiem ir jādara zināmas atrunas vai grozījumi, kurus viņi vēlas ieviest. Pēc apspriešanās ar pusēm priekšsēdētājs, ņemot vērā konkrētā gadījuma vajadzības, var saīsināt iepriekš minēto termiņu. 3. Tiklīdz teksts ir saskaņots, Savienība un Moldovas Republika patstāvīgi un pēc kārtas paraksta attiecīgo lēmumu vai ieteikumu. Asociācijas padomes akts tiek dēvēts attiecīgi “lēmums” vai “ieteikums” nolīguma 436. panta 1. punkta izpratnē. Asociācijas padomes sekretariāts ikvienam lēmumam un ieteikumam piešķir kārtas numuru, norāda pieņemšanas datumu un sniedz tēmas aprakstu. Ikvienā lēmumā norāda tā spēkā stāšanās dienu. 4. Asociācijas padomes lēmumu un ieteikumu autentiskumu apliecina abi sekretāri. 5. Lēmumus un ieteikumus nosūta visiem šā reglamenta 7. pantā minētajiem adresātiem. 6. Katra puse var lemt uzdot Asociācijas padomes lēmumu un ieteikumu publicēšanu savā attiecīgajā oficiālajā izdevumā. 12. pants Valodas 1. Asociācijas padomes oficiālās valodas ir pušu oficiālās valodas. 2. Ja vien netiek nolemts citādi, Asociācijas padomes apspriedes parasti notiek, balstoties uz šajās valodās sagatavotiem dokumentiem. 13. pants Izdevumi 1. Katra puse sedz jebkurus izdevumus, kas tai radušies saistībā ar dalību Asociācijas padomes sanāksmēs – gan personāla izdevumus, gan komandējuma un uzturēšanās izdevumus, gan izdevumus par pasta un telekomunikāciju pakalpojumiem. 2. Izdevumus saistībā ar sanāksmēs izmantoto mutvārdu un rakstveida tulkošanu un dokumentu pavairošanu sedz Eiropas Savienība. Ja Moldovas Republikai ir nepieciešams mutvārdu vai rakstveida tulkojums uz vai no valodām, kas nav paredzētas šā reglamenta 12. pantā, ar to saistītos izdevumus sedz Moldovas Republika. 3. Citus izdevumus saistībā ar būtiskiem sanāksmju organizēšanas pasākumiem sedz puse, kas rīko attiecīgo sanāksmi. 14. pants Asociācijas komiteja 1. Saskaņā ar nolīguma 437. panta 1. punktu Asociācijas komiteja palīdz Asociācijas padomei pildīt tās pienākumus. Komitejas sastāvā ietilpst Savienības pārstāvji, no vienas puses, un Moldovas Republikas pārstāvji, no otras puses, nolīgumā noteiktajā pārstāvības līmenī. 2. Asociācijas komiteja sagatavo Asociācijas padomes sanāksmes un apspriedes, attiecīgā gadījumā īsteno Asociācijas padomes lēmumus un kopumā nodrošina asociācijas attiecību nepārtrauktību un nolīguma pienācīgu darbību. Tā izskata visus jautājumus, kurus tai iesniedz Asociācijas padome, kā arī visus citus jautājumus, kas var rasties nolīguma īstenošanas gaitā. Tā apstiprināšanai Asociācijas padomē iesniedz priekšlikumus, kā arī lēmumu un ieteikumu projektus. Saskaņā ar nolīguma 438. panta 2. punktu Asociācijas padome var pilnvarot Asociācijas komiteju pieņemt lēmumus. 3. Asociācijas komiteja pieņem tādus lēmumus un ieteikumus, attiecībā uz kuriem tā ir pilnvarota saskaņā ar nolīgumu. 4. Ja vien nolīgumā nav norādīts citādi, gadījumos, kad nolīgumā ir minēts pienākums vai iespēja apspriesties vai kad puses vienojoties nolemj savstarpēji apspriesties, šāda apspriešanās var notikt Asociācijas komitejas ietvaros. Ja puses attiecīgi vienojas, apspriešanos var turpināt Asociācijas padomē. 15. pants Reglamenta grozījumi Šo reglamentu var grozīt saskaņā ar šā reglamenta 11. pantu. B PAPILDINĀJUMS Asociācijas komitejas un apakškomiteju reglaments (ES un Moldovas Republikas Asociācijas nolīguma DCFTA sadaļa) 1. pants Vispārīgi noteikumi 1. Asociācijas komiteja, kas ir izveidota saskaņā ar 437. panta 1. punktu Asociācijas nolīgumā starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses (turpmāk “nolīgums”), palīdz Asociācijas padomei veikt tās pienākumus un funkcijas, kā arī veic šajā nolīgumā paredzētus uzdevumus, un kurus tai uztic Asociācijas padome. Saskaņā ar 438. panta 1. punktu Asociācijas padome savā reglamentā nosaka Asociācijas komitejas pienākumus un darbības kārtību. 2. Asociācijas komiteja sagatavo Asociācijas padomes sanāksmes un apspriedes, attiecīgā gadījumā īsteno Asociācijas padomes lēmumus un kopumā nodrošina asociācijas attiecību nepārtrauktību un Asociācijas nolīguma pienācīgu darbību. Tā izskata visus jautājumus, kurus tai iesniedz Asociācijas padome, kā arī visus citus jautājumus, kas ikdienā var rasties Asociācijas nolīguma īstenošanas gaitā. Tā iesniedz pieņemšanai Asociācijas padomē priekšlikumus, kā arī lēmumu un ieteikumu projektus. 3. Nolīguma 437. panta 2. punktā ir noteikts, ka Asociācijas komitejas sastāvā ietilpst Savienības pārstāvji un Moldovas Republikas pārstāvji, principā vecāko civildienesta ierēdņu līmenī, kuru kompetencē ietilpst konkrētie, attiecīgajā sanāksmē izskatāmie jautājumi. 4. Saskaņā ar nolīguma 438. panta 4. punktu, kad Asociācijas komitejas sastāvs, kas atbild par tirdzniecības lietām, veic uzdevumus, kas tam ir uzticēti nolīguma V sadaļā, tajā ietilpst Eiropas Komisijas un Moldovas Republikas vecākie ierēdņi/amatpersonas, kas atbild par tirdzniecību un ar tirdzniecību saistītiem jautājumiem. Eiropas Komisijas pārstāvis vai Moldovas Republikas pārstāvis, kas ir atbildīgs par tirdzniecību un ar tirdzniecību saistītiem jautājumiem, saskaņā ar 2. pantu darbojas priekšsēdētāja statusā. Sanāksmēs piedalās arī Eiropas Ārējās darbības dienesta pārstāvis. 5. Nolīguma 438. panta 3. punktā ir noteikts, ka Asociācijas komiteja ir pilnvarota pieņemt lēmumus nolīgumā paredzētos gadījumos un jomās, kurās Asociācijas padome tai ir deleģējusi savas pilnvaras. Šie lēmumi pusēm ir saistoši, un tās veic atbilstošus to izpildes pasākumus. Asociācijas komiteja savus lēmumus pieņem, pusēm par tiem vienojoties, pēc attiecīgo iekšējo pieņemšanas procedūru pabeigšanas. 6. Šajā reglamentā “puses” nozīmē puses, kas definētas nolīguma 461. pantā. 2. pants Priekšsēdētājs Puses pārmaiņus un ikreiz 12 mēnešus ilgi veic Asociācijas komitejas priekšsēdētāja funkcijas. Pirmais šāds laikposms sākas Asociācijas komitejas pirmās sanāksmes dienā un beidzas tā paša gada 31. decembrī. 3. pants Sanāksmes 1. Ja vien puses nevienojas citādi, Asociācijas komitejas sanāksmes notiek regulāri, vismaz vienu reizi gadā. Ja puses attiecīgi vienojas, Asociācijas komiteja var pēc jebkuras puses lūguma rīkot ārkārtas sēdes. 2. Asociācijas komitejas priekšsēdētājs ikvienu sanāksmi sasauc pušu saskaņotā laikā un vietā. Ja vien puses nevienojas citādi, Asociācijas komitejas sekretariāts paziņojumu par sanāksmes sasaukšanu sniedz vismaz 28 kalendārās dienas pirms sanāksmes sākuma. 3. Asociācijas komitejas sastāvs, kas atbild par tirdzniecības lietām, tiekas vismaz vienu reizi gadā un arī ikreiz, kad rodas attiecīga vajadzība. Asociācijas komitejas sastāva, kas atbild par tirdzniecības lietām, priekšsēdētājs ikvienu sanāksmi sasauc pušu saskaņotā laikā, vietā un ar konkrētu līdzekļu izmantošanu. Ja vien puses nevienojas citādi, Asociācijas komitejas sastāva, kas atbild par tirdzniecības lietām, sekretariāts paziņojumu par sanāksmes sasaukšanu sniedz vismaz 15 kalendārās dienas pirms sanāksmes sākuma. 4. Kad vien tas ir iespējams, Asociācijas komitejas kārtējo sanāksmi sasauc pienācīgu laiku pirms Asociācijas padomes kārtējās sanāksmes. 5. Izņēmuma gadījumos, ja puses attiecīgi vienojas, Asociācijas komitejas sanāksmes var rīkot, izmantojot jebkādus tehniskos līdzekļus, piemēram, videokonferenci. 4. pants Delegācijas Pirms katras sanāksmes sekretariāts puses informē par abu pušu delegāciju plānoto sastāvu, kas piedalīsies sanāksmē. 5. pants Sekretariāts 1. Ja vien šajā reglamentā nav paredzēts citādi, Savienības ierēdnis un Moldovas Republikas amatpersona kopīgi darbojas kā Asociācijas komitejas sekretāri un kopīgi veic sekretariāta uzdevumus savstarpējas uzticības un sadarbības garā. 2. Eiropas Komisijas ierēdnis un Moldovas Republikas amatpersona, kuri ir atbildīgi par tirdzniecību un ar tirdzniecību saistītiem jautājumiem, kopā darbojas kā Asociācijas komitejas sastāva, kas atbild par tirdzniecības lietām, sekretāri. 6. pants Sarakste 1. Asociācijas komitejai adresēto saraksti nosūta vienas puses sekretāram vai otras puses sekretāram, kas savukārt informē otru sekretāru. 2. Sekretariāts nodrošina, ka Asociācijas komitejai adresētā sarakste tiek pārsūtīta komitejas priekšsēdētājam un attiecīgā gadījumā tiek izplatīta kā šā reglamenta 7. pantā minētie dokumenti. 3. Sekretariāts Asociācijas komitejas priekšsēdētāja saraksti Asociācijas komitejas priekšsēdētāja uzdevumā nosūta pusēm un adresātiem. Šāda sarakste attiecīgā gadījumā tiek izplatīta reglamenta 7. pantā paredzētajā kārtībā. 7. pants Dokumenti 1. Dokumentus izplata ar sekretāru starpniecību. 2. Puse savus dokumentus nosūta savam sekretāram. Sekretārs šos dokumentus nosūta otras puses sekretāram. 3. Savienības sekretārs dokumentus nosūta Savienības atbildīgajiem pārstāvjiem un sistemātiski šādas sarakstes kopiju nosūta Moldovas Republikas puses sekretāram. 4. Moldovas Republikas puses sekretārs dokumentus nosūta Moldovas Republikas atbildīgajiem pārstāvjiem un sistemātiski šādas sarakstes kopiju nosūta Savienības puses sekretāram. 8. pants Konfidencialitāte Ja vien abas puses nenolemj citādi, Asociācijas komitejas sanāksmes nav atklātas. Ja puse Asociācijas komitejai iesniedz informāciju ar norādi “konfidenciāli”, arī otra puse šādu informāciju atzīst par konfidenciālu. 9. pants Sanāksmes darba kārtība 1. Asociācijas komitejas sekretariāts, balstoties uz pušu iesniegtiem priekšlikumiem, ikvienai sanāksmei sagatavo pagaidu darba kārtību un 10. pantā paredzēto secinājumu par darbību projektu. Pagaidu darba kārtība ietver jautājumus, par kuriem Asociācijas komitejas sekretariāts vismaz 21 kalendāro dienu pirms sanāksmes dienas ir saņēmis puses lūgumu par iekļaušanu darba kārtībā, kā arī attiecīgus dokumentus. 2. Pagaidu darba kārtību kopā ar attiecīgajiem dokumentiem izplata saskaņā ar 7. pantu un vismaz 15 kalendārās dienas pirms sanāksmes sākuma. 3. Asociācijas komiteja katras sanāksmes sākumā pieņem darba kārtību. Ja puses attiecīgi vienojas, darba kārtībā var iekļaut arī provizoriskajā darba kārtībā neiekļautus jautājumus. 4. Ja otra puse piekrīt, Asociācijas komitejas sanāksmes priekšsēdētājs var pēc ad hoc principa pieaicināt pušu citu struktūru pārstāvjus vai neatkarīgus nozares ekspertus piedalīties tās sanāksmēs, lai sniegtu informāciju par konkrētām tēmām. Puses nodrošina, ka šie novērotāji vai eksperti ievēro attiecīgās konfidencialitātes prasības. 5. Asociācijas komitejas sanāksmes priekšsēdētājs pēc apspriešanās ar pusēm, ņemot vērā pastāvošos īpašos apstākļus, var saīsināt 1. un 2. punktā minētos termiņus. 10. pants Protokols un secinājumi par darbību 1. Abi sekretāri kopīgi sagatavo ikvienas sanāksmes protokola projektu. 2. Protokolā attiecībā uz katru darba kārtības jautājumu parasti tiek norādīts: a) sanāksmes dalībnieku saraksts, viņus pavadošo amatpersonu/ierēdņu saraksts un sanāksmi apmeklējošo novērotāju vai ekspertu saraksts; b) Asociācijas komitejai iesniegtie dokumenti; c) paziņojumi, kurus Asociācijas komiteja ir lūgusi iekļaut un d) 4. punktā paredzētie sanāksmes secinājumi par darbību. 3. Protokola projektu iesniedz apstiprināšanai Asociācijas komitejā. To apstiprina 28 kalendāro dienu laikā pēc attiecīgās Asociācijas komitejas sanāksmes. Tiklīdz protokols ir apstiprināts, to paraksta priekšsēdētājs un abi sekretāri. Ikvienam reglamenta 7. pantā minētajam adresātam nosūta apliecinātu kopiju. 4. Ikvienas sanāksmes secinājumu par darbību projektu sagatavo tās puses Asociācijas komitejas sekretārs, kuras pārstāvis ieņem priekšsēdētāja amatu, un parasti vismaz 15 kalendārās dienas pirms sanāksmes sākuma to kopā ar darba kārtību izsūta pusēm. Sanāksmes gaitā šo projektu atbilstoši atjaunina, lai sanāksmes beigās, ja vien puses nevienojas citādi, Asociācijas komiteja varētu pieņemt secinājumus par darbību, kuros atspoguļotas pušu sekojumdarbības. Tiklīdz secinājumi par darbību ir saskaņoti, tos pievieno protokolam, un to īstenošanu pārskata kādā no turpmākajām Asociācijas komitejas sanāksmēm. Šajā nolūkā Asociācijas komiteja pieņem paraugtekstu, kurā var izsekot ikviena rīcības punkta konkrētajam termiņam. . 11. pants Lēmumi un ieteikumi 1. Konkrētos gadījumos, kad nolīgums pilnvaro pieņemt lēmumu vai gadījumos, kad šādas pilnvaras tai ir deleģējusi Asociācijas padome, Asociācijas komiteja pieņem lēmumu. Tā arī sniedz ieteikumus. Lēmumus un ieteikumus pieņem, pusēm savstarpēji vienojoties. Ikvienu lēmumu un ieteikumu paraksta abu pušu pārstāvji. Neskarot 2. punktu, pārstāvji šos dokumentus paraksta sanāksmē, kurā attiecīgais lēmums vai ieteikums tiek pieņemts. 2. Ja puses attiecīgi vienojas, Asociācijas komiteja var pieņemt lēmumus vai sniegt ieteikumus rakstveida procedūrā. Rakstveida procedūra sastāv no piezīmju apmaiņas starp abiem sekretāriem, kas savas darbības saskaņo ar pusēm. Šajā nolūkā saskaņā ar 7. pantu priekšlikuma tekstu izplata, norādot termiņu, kurš ir vismaz 21 kalendāro dienu ilgs un kurā ir jādara zināmas atrunas vai grozījumi (ja tādi ir). Asociācijas komitejas priekšsēdētājs pēc apspriešanās ar pusēm, ņemot vērā pastāvošos īpašos apstākļus, var saīsināt šajā punktā minētos termiņus. Tiklīdz teksts ir saskaņots, attiecīgo lēmumu vai ieteikumu patstāvīgi un pēc kārtas paraksta katras puses pārstāvis. 3. Asociācijas komitejas akts tiek dēvēts attiecīgi “lēmums” vai “ieteikums”. Ikvienā lēmumā norāda tā spēkā stāšanās dienu. 4. Asociācijas komitejas lēmumu un ieteikumu autentiskumu apliecina abi sekretāri. 5. Lēmumus un ieteikumus nosūta abām pusēm. 6. Katra puse var lemt par Asociācijas komitejas lēmumu un ieteikumu publicēšanu savā attiecīgajā oficiālajā izdevumā. 12. pants Ziņojumi Ikvienā kārtējā Asociācijas padomes sanāksmē Asociācijas komiteja ziņo Asociācijas padomei par savu, tās apakškomiteju, darba grupu un citu struktūru darbību. 13. pants Valodas 1. Asociācijas komitejas oficiālās valodas ir angļu valoda un rumāņu valoda. 2. Ja vien netiek nolemts citādi, Asociācijas komitejas apspriedes notiek, balstoties uz abās šajās valodās sagatavotiem dokumentiem. 14. pants Izdevumi 1. Katra puse sedz izdevumus, kas tai ir radušies saistībā ar dalību Asociācijas komitejas sanāksmēs – gan personāla izdevumus, gan komandējuma un uzturēšanās izdevumus, gan izdevumus par pasta un telekomunikāciju pakalpojumiem. 2. Izdevumus saistībā ar sanāksmju organizēšanu un dokumentu pavairošanu sedz puse, kas rīko attiecīgo sanāksmi. 3. Izdevumus, kas saistīti ar sanāksmju mutvārdu tulkošanu un dokumentu tulkošanu uz vai no angļu un rumāņu valodas, kas minētas šā reglamenta 13. panta 1. punktā, sedz puse, kas rīko attiecīgo sanāksmi. Izdevumus, kas saistīti ar mutvārdu un rakstveida tulkošanu uz vai no citām valodām, tieši sedz puse, kura to ir lūgusi. 15. pants Reglamenta grozījumi Šo reglamentu var grozīt ar Asociācijas Padomes lēmumu, ievērojot 438. panta 1. punkta noteikumus. 16. pants Apakškomitejas un specializētas darba grupas 1. Saskaņā ar nolīguma 439. panta 2. punktu Asociācijas komiteja var nolemt nolīguma īstenošanas vajadzībām izveidot nolīgumā neparedzētas apakškomitejas vai specializētas komitejas vai struktūras konkrētā jomā, kuras palīdzētu veikt tās pienākumus. Asociācijas komiteja var nolemt likvidēt jebkuru šādu apakškomiteju, specializētu komiteju vai struktūru, kā arī noteikt vai grozīt to darba uzdevumus. Ja vien nav nolemts citādi, šīs apakškomitejas darbojas Asociācijas komitejas pakļautībā, un pēc katras savas sanāksmes tās Asociācijas komitejai iesniedz ziņojumu. 2. Ja vien nolīgumā nav noteikts citādi vai ja vien Asociācijas padomē netiek panākta citāda vienošanās, šo reglamentu mutatis mutandis piemēro jebkurai apakškomitejai vai specializētai komitejai vai struktūrai, kas minēta iepriekš 1. punktā. 3. To apakškomiteju sanāksmes, kas izveidotas saskaņā ar nolīgumu, var rīkot elastīgi un pēc vajadzības – klātienē (Briselē vai partnervalstī) vai, piemēram, izmantojot videokonferenci. Apakškomitejām būtu jābūt platformai, kas uzrauga progresu attiecībā uz aktu tuvināšanu konkrētās jomās, apspriež konkrētus jautājumus un problēmas, kas rodas šajā procesā, un izstrādā ieteikumus un secinājumus par darbību. 4. Asociācijas komitejas sekretariātam tiek iesniegtas kopijas no jebkādas nozīmīgas sarakstes, dokumentiem un paziņojumiem, kas attiecas uz kādu apakškomiteju, specializētu komiteju vai struktūru, kas minētas 1. punktā. 5. Ja vien nolīgumā nav noteikts citādi vai ja vien puses Asociācijas padomes ietvaros nevienojas citādi, apakškomitejas, specializētās komitejas vai struktūras ir pilnvarotas tikai sniegt ieteikumus Asociācijas komitejai. 17. pants Ja vien nav noteikts citādi, šo reglamentu mutatis mutandis piemēro attiecībā uz Asociācijas komitejas sastāvu, kas atbild par tirdzniecības lietām. II PIELIKUMS ES UN MOLDOVAS REPUBLIKAS ASOCIĀCIJAS PADOMES LĒMUMS Nr. 2/2014 (2014. gada […]) par divu specializētu apakškomiteju izveidi ES UN MOLDOVAS REPUBLIKAS ASOCIĀCIJAS PADOME, ņemot vērā Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses (turpmāk “nolīgums”), un jo īpaši tā 439. pantu, tā kā: (1) Saskaņā ar tā 465. pantu atsevišķas nolīguma daļas no 2014. gada 1. septembra piemēro provizoriski. (2) 439. panta 2. punktā ir noteikts, ka Asociācijas padome nolīguma īstenošanas vajadzībām var nolemt izveidot jebkādu citu specializētu apakškomiteju vai struktūru konkrētā jomā, kuras var palīdzēt veikt tās pienākumus. (3) Lai dotu iespēju rīkot ekspertu līmeņa diskusijas par galvenajām jomām, uz kurām attiecas nolīguma pagaidu piemērošana, būtu jāizveido divas apakškomitejas. Pēc pušu papildu vienošanās gan apakškomiteju sarakstu, gan atsevišķu apakškomiteju darbības jomu var mainīt, IR PIEŅĒMUSI ŠO LĒMUMU. Vienīgais pants Ar šo izveido A papildinājumā minētās apakškomitejas. Apakškomiteju reglaments ir noteikts ar ES un Moldovas Asociācijas nolīgumā izveidotās ES un Moldovas Republikas Asociācijas padomes Lēmumu Nr. 1/2014 pieņemtā Asociācijas komitejas un apakškomiteju reglamenta 16. pantā. [..] Eiropas Savienība Moldovas Republika II PIELIKUMA A PAPILDINĀJUMS ES un Moldovas Republikas Asociācijas padome Izveidotās apakškomitejas: 1) Tieslietu, brīvības un drošības apakškomiteja; 2) Ekonomikas un citu nozaru sadarbības apakškomiteja. III PIELIKUMS ES UN MOLDOVAS REPUBLIKAS ASOCIĀCIJAS PADOMES LĒMUMS Nr. 3/2014 (2014. gada […]) par atsevišķu Asociācijas padomes pilnvaru deleģēšanu Asociācijas komitejas sastāvam, kas atbild par tirdzniecības lietām ES UN MOLDOVAS REPUBLIKAS ASOCIĀCIJAS PADOME, ņemot vērā Asociācijas nolīgumu starp Eiropas Savienību un Eiropas Atomenerģijas kopienu to dalībvalstīm, no vienas puses, un Moldovas Republiku, no otras puses (turpmāk “nolīgums”), un jo īpaši tā 436. panta 3. punktu un 438. panta 2. punktu, tā kā: (1) Saskaņā ar nolīguma 464. pantu atsevišķas nolīguma daļas provizoriski piemēro no 2014. gada 1. septembra. (2) Asociācijas padome ir atbildīga par nolīguma piemērošanas un īstenošanas pārraudzību un uzraudzību. (3) Asociācijas padome var deleģēt Asociācijas komitejai jebkuras savas pilnvaras, tostarp pilnvaras pieņemt saistošus lēmumus saskaņā ar nolīguma 438. panta 2. punktu. (4) Asociācijas komitejas sastāvs, kas atbild par tirdzniecības lietām, izskata visus jautājumus saistībā ar V sadaļu (Tirdzniecība un ar tirdzniecību saistīti jautājumi), kā noteikts nolīguma 438. panta 4. punktā. (5) Lai nodrošinātu, ka nolīguma daļa attiecībā uz DCFTA tiek īstenota sekmīgi un laikus, būtu lietderīgi, ka Asociācijas padome deleģētu Asociācijas komitejas sastāvam, kas atbild par tirdzniecības lietām, pilnvaras atjaunināt vai grozīt šā nolīguma pielikumus, kas attiecas uz V sadaļas (Tirdzniecība un ar tirdzniecību saistīti jautājumi) 1., 3., 5., 6. un 8. nodaļu, ciktāl šajās nodaļās nav speciālu normu attiecībā uz šā nolīguma pielikumu atjaunināšanu vai grozīšanu, IR PIEŅĒMUSI ŠO LĒMUMU. Vienīgais pants Asociācijas padome deleģē Asociācijas komitejas sastāvam, kas atbild par tirdzniecības lietām un kas minēts nolīguma 438. panta 4. punktā, pilnvaras atjaunināt vai grozīt šā nolīguma pielikumus, kas attiecas uz V sadaļas (Tirdzniecība un ar tirdzniecību saistīti jautājumi) 1., 3., 5., 6. un 8. nodaļu, ciktāl šīs nodaļas neietver speciālas normas attiecībā uz šā nolīguma pielikumu atjaunināšanu vai grozīšanu. Eiropas Savienība Moldovas Republika